作者：程珌
词牌/韵律：沁园春

paragraphs: 君有新词，何妨为我，时遣奚奴。
看此山大小，风流晋宋，眼中馀子，苦自侏儒。
九曲清溪，千枝杨柳，还记新条更有无。
春将好，欲从君商略，君意何如。
佳人玉佩琼琚。
更胸中、浇灌有诗书。
把古人行处，从头检点，今人说底，却不须渠。
更上石头，重登锺阜，画作金陵考古图。
频相见，怕薰风早晚，便隔天隅。